Virallinen lehti nro C 386 , 11/12/1998 s. 0108



KIRJALLINEN KYSYMYS P-1289/98 esittäjä(t): Undine-Uta Bloch von Blottnitz (V) komissiolle (24. huhtikuuta 1998) Aihe: Tsernobyliin myönnettyjen avustusten yhteydessä ilmenevät petokset Tsernobylissä sattuneen voimalakatastrofin jälkeen on mm. Euroopan unioni myöntänyt Ukrainaan huomattavia määriä taloudellista tukea, jolla on tarkoitus tukea sikäläisiä korjaustöitä ja turvallisuuden parantamista tai ylipäätään mahdollistaa näiden toimien käynnistäminen. "EnviroNews Service":ltä saatujen uusimpien tietojen mukaan selvästi suurin osa taloudellisesta tuesta ei suinkaan päädy turvallisuuden parantamiseen, vaan lukuisien siirtoihin osallistuvien viranomaisten henkilökohtaiseksi hyödyksi. Kokonaissummaksi arvioitiin 740 miljoonaa Yhdysvaltain dollaria. 1. Onko komissio tietoinen siitä, että suurta osaa Tsernobylin turvallisuuden parantamiseen tarkoitetusta tuesta ei todella käytetä alkuperäisen tarkoituksen mukaisesti vaan rahat katoavat mafiamaisiin rakenteisiin? 2. Miten suureksi komissio arvioi tällaisten väärinkäytösten osuuden (prosenttiosuus kaikista tähänastisista tuista sekä mahdollisimman tarkka rahallinen arvo)? 3. Mihin toimiin komissio aikoo ryhtyä estääkseen tällaisen tukivarojen väärinkäytön, millaisiin tavoitteisiin se pyrkii ja millaisia EU-tukien väärinkäyttömenetelmiä se on tähän mennessä tutkinut? 4. Onko oikein, että toistaiseksi ainoastaan noin kolmasosassa tuetuista hankkeista komissiolle on annettu selvityksiä ja kertomuksia; onko oikein, että EJRKP on antanut määrärahoja käyttöön ilman tarvittavia hankkeeseen ja tilitykseen liittyviä tietoja? 5. Millä tavoin komissio aikoo estää sen, että suuri osa säteilysuojan parantamista varten käyttöön asetetuista varoista päätyy jälleen yksityisten taskuihin eikä kaavailtuun hankkeeseen? Komission jäsenen Hans van den Broekinkomission puolesta antama vastaus (15. toukokuuta 1998) Tsernobylin sulkemisen tukemiseksi Ukrainalle annettava yhteisön apu kanavoidaan yleensä teknisen avun ohjelmien kautta, ja maksut suoritetaan suoritettujen tehtävien ja alkuperäisten kuittien perusteella. Avoimuus komission varojen hallinnassa vallitsee kaikilla tasoilla, eikä komissio ole tietoinen kyseisten varojen väärinkäytöstä. Tämän lisäksi mitään petollista toimintaa ei havaittu tilintarkastustuomioistuimen äskeisessä kertomuksessa. Voimassa olevaa valvontajärjestelmää pidetään riittävänä Tsernobylin sulkemisen tukemiseksi Ukrainalle annettavan teknisen avun väärinkäytön estämiseksi. Komissiolla on hallussaan kaikki yhteisön hankkeita ja toimintaa koskevat asianmukaiset kertomukset. Euroopan jälleenrakennus- ja kehityspankin (EBRD) osakkaan sekä ydinturvatilin ja Tsernobylin suojarahaston lahjoittajan ominaisuudessa komissio katsoo, että EBRD:n rahoitusvalvonta on kaikilta osin vähintään yhtä tiukka kuin komission oma valvonta eikä ole tietoinen siitä, että EBRD olisi antanut määrärahoja käyttöön riittämättömien tietojen perusteella. Tsernobylin suojarahastoa koskevia sääntöjä pidetään riittävän tiukkoina kyseessä olevien varojen väärinkäytön estämiseksi. Tämän lisäksi rahasto perustettiin vasta äskettäin, joten mitään rahamääriä ei ole vielä maksettu. Väärinkäyttö ei näin ollen tule kyseeseen.